Mitjançant l'Ordre de 21 de febrer de 2003, publicada al DOGC núm. 3835, de 4.3.2003, es van aprovar les bases per a la inclusió d'obres per al subministrament de gas en el medi rural en el Pla per a la completa extensió de la gasificació de Catalunya i es va obrir la convocatòria per a l'any 2003 (PLEGAC-2003).
La disposició final primera de l'Ordre esmentada disposa que, per als exercicis següents al 2003, s'obrirà convocatòria per a la presentació de noves sol·licituds i de justificació de la despesa mitjançant una ordre del conseller de Treball, Indústria, Comerç i Turisme.
Atès el que disposa el capítol 9 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791, de 31.12.2002);
Atesos el Decret 341/2003, de 30 de setembre, sobre pròrroga dels pressupostos de la Generalitat de Catalunya per al 2003 (DOGC núm. 4040, de 31.12.2003), i la Llei 30/2002, de 30 de desembre, de pressupostos de la Generalitat de Catalunya per al 2003 (DOGC núm. 3791, de 31.12.2002);
Vist que les competències de l'antic Departament de Treball, Indústria, Comerç i Turisme, en matèria d'energia, han estat assignades al Departament de Treball i Indústria;
Vistos els informes previs de l'Assessoria Jurídica i de la Intervenció Delegada, a proposta de la Direcció General d'Energia, Mines i Seguretat Industrial, i en exercici de les atribucions legals que m'han estat conferides,
S'obre la convocatòria per a l'any 2004 per a la inclusió d'obres per al subministrament de gas en el medi rural en el Pla per a la completa extensió de la gasificació de Catalunya (PLEGAC-2004).
Les bases que regeixen aquesta convocatòria són les aprovades mitjançant l'Ordre de 21 de febrer de 2003 (DOGC núm. 3835, de 4.3.2003).
Quantitat màxima per l'any 2004 i aplicació pressupostària
La quantitat màxima que es podrà destinar a aquests ajuts per a l'any 2004 és de 70.000,00 euros.
Aquests ajuts aniran a càrrec de la partida número D/760180900/7351 "Pla de gasificació a Catalunya", corresponent al pressupost del Departament de Treball i Indústria de l'any 2003, prorrogat per al 2004.
Un cop s'aprovi el pressupost de la Generalitat per a l'any 2004 i d'acord amb les disponibilitats pressupostàries, si escau, es modificarà l'import màxim destinat a aquests ajuts.
Els ajuts atorgats d'acord amb aquesta Ordre reben cofinançament dels fons estructurals de la Unió Europea dins del marc de l'Objectiu 2 (2000-2006) a través del DOCUP de Catalunya.
Terminis i llocs de presentació de sol·licituds i documentació
4.1 El termini de presentació de sol·licituds serà de 15 dies hàbils comptats a partir de l'endemà de la publicació d'aquesta Ordre al DOGC.
4.2 Les obres hauran de ser realitzades en el bienni 2003-2004.
4.3 Les sol·licituds s'hauran de presentar a la Direcció General d'Energia, Mines i Seguretat Industrial (c.
Provença, 339, 08037 Barcelona), o als Serveis Territorials del Departament de Treball i Indústria a Girona, Lleida, Tarragona o Terres de l'Ebre.
També es podran presentar de qualsevol de les formes que disposa l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.4 Les sol·licituds s'hauran de formalitzar en els impresos normalitzats que es facilitaran a la Direcció General d'Energia, Mines i Seguretat Industrial o als Serveis Territorials esmentats anteriorment, o a la pàgina web següent: www.gencat.net/treball
4.5 La documentació a presentar amb la sol·licitud, per duplicat, serà l'esmentada a la base 6 de Ordre citada, llevat de l'avantprojecte de la instal·lació en el supòsit que s'esmenta al punt 6.2.
En aquest cas, els sol·licitants hauran d'esmentar expressament aquest fet i podran annexar, com a documentació, l'actualització del pressupost de l'actuació, si s'escau.
Tramitació i resolució de les subvencions
5.1 Les sol·licituds seran avaluades per la Subdirecció General d'Energia de la Direcció General d'Energia, Mines i Seguretat Industrial, la qual farà una proposta.
5.2 Les subvencions les atorgarà el director general d'Energia, Mines i Seguretat Industrial, per delegació del conseller de Treball i Indústria.
5.3 La resolució d'atorgament es notificarà mitjançant correu certificat amb acusament de rebuda, individualment als titulars, i contindrà l'import de la inversió, la quantia de la subvenció concedida i els terminis de realització del projecte.
Es podran establir condicions tècniques o econòmiques en atenció a la realització del projecte objecte de la subvenció.
5.4 La resolució dictada exhaureix la via administrativa, i es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la notificació, sens perjudici que s'hi pugui interposar potestativament recurs de reposició davant el conseller de Treball i Indústria, en el termini d'un mes a comptar de l'endemà de la notificació.
5.5 El termini màxim per resoldre i notificar la concessió de subvencions serà de sis mesos a partir de la finalització del termini d'admissió de sol·licituds per a aquesta convocatòria.
Un cop transcorregut aquest termini, si no s'ha dictat i notificat resolució expressa, les sol·licituds s'entendran desestimades, d'acord amb el que estableix l'article 3 de la Llei 23/2002, de 18 de novembre, per la qual s'adeqüen els procediments administratius en relació amb el règim de silenci administratiu.
5.6 El titular de la subvenció haurà de justificar mitjançant factures o documents anàlegs, originals o fotocòpies compulsades, la despesa per a la qual va sol·licitar l'ajut i un certificat conforme l'obra ha estat realitzada d'acord amb el projecte presentat.
La data màxima de presentació d'aquesta documentació és el 31 de desembre de 2004, prorrogable excepcionalment per la Direcció General d'Energia, Mines i Seguretat Industrial, tal i com s'esmenta en la base 11.2 de l'Ordre de 21 de febrer de 2003.
En els casos en què el titular de l'ajut no justifiqui la despesa realitzada en els terminis corresponents serà procedent la revocació de la subvenció concedida.
S'haurà de donar publicitat als ajuts atorgats mitjançant l'exposició d'aquests en el tauler d'anuncis de la Direcció General d'Energia, Mines i Seguretat Industrial, c.
Provença, 339, Barcelona, i quan es tracti d'ajuts superiors a 6.000,00 euros s'hauran de publicar, a més, al DOGC, tot indicant el beneficiari, la quantitat concedida, les finalitats de l'ajut i el crèdit pressupostari al qual s'han imputat.
Es delega en el director general d'Energia, Mines i Seguretat Industrial la resolució de concessió d'ajuts sobre les sol·licituds presentades.
Aquesta Ordre entrarà en vigor el mateix dia de la publicació en el Diari Oficial de la Generalitat de Catalunya.